钦定古今图书集成/方舆汇编/职方典/第1257卷 > 常德府城池考 府志
## 钦定古今图书集成/方舆汇编/职方典/第1257卷 > 常德府城池考 府志

本府。〈武陵县附郭。〉

常德府城池　，周赧王三十七年，楚人张若筑。是年，秦昭王遣其将白起伐楚，取黔中地。楚人张若筑城以拒秦。旧《志》：在县东一百步，今治城，疑即旧址也。后唐副将沈如常砌二石柜，上在府城西南百步，下在府东南一里，皆垒石江滨，修砌坚固，捍御水势，保障城隍，至今赖焉。岁久冲塌渐多，时葺而修之。宋元丰五年，将作监主簿李湜开沟渠，置斗门。景定四年，宣抚使韩宣、吕文德修浚城池。元至顺三年，筑土城未就，军帅蒋大不花续成之。延祐六年，常德路郡监哈“于府学前，砌石柜一座，高二丈馀，以杀水势。”明洪武甲辰年，总制胡汝即旧城修之。洪武六年，常德卫指挥孙德“再辟旧基，垒以砖石，覆以串楼，作六门，浚壕池高二丈五尺，周回一千七百三十三丈，约九里十三步。串楼一千五百八十三间，警铺一百五十七所，今杀其半。雉堞三千二百四十八垛，门六：东曰永安，上南曰神鼎，下南曰临沅，西北常武，正西曰清平，北曰拱辰。”南临大江，东、西、北三面浚壕池环之。东、北二门有月城，西有桥，石基木板，上有铺，覆以瓦。拱辰、清平外皆石桥。虑城中水积不流，砌三斗门，上在清平门内。后营中在县学右，下在卫后。涽皆北向，水绕城背。永乐十三年，指挥李忠重修城垣，加以楼橹。正统十年，指挥夏宣补修城垣。正德二年，指挥段辅修砌江岸城墉。十一年，指挥陈鼎重建西门城楼。嘉靖十三年，重建清平门城楼。十四年，指挥周东修砌城垣，复于城下垒石为堤，高八尺，亘延如城。崇祯十年，郡人杨太傅嗣昌鼎建城垣，并各门城楼敌台。先是，流贼由秦中蔓延至河南，过黄河，将抵楚界。时杨公夜坐，见白气一道直犯翼、轸间。公奋起曰：“贼氛将及吾郡，不可不急修城。”值巡方御史白士琳诣常，杨以丁艰家居，作《呈槁》授绅衿白于士琳，士琳廉其事以奏之。太傅以赀费大巨，撤镇远总税，暂收河下，以司理陈景颐管之。遂将旧城尽撤易之，高三丈，址阔顶宽，敌台城楼，极其壮饰。工完，即撤河税，仍归“镇远。”不费公帑，不劳民力，百雉称雄，宛如金瓯。

皇清顺治十四年十月，常德卫守备张靖修完北门。

穿外岩城门洞一座。康熙四年四月，常德卫守备张靖鼎建临沅门城楼一座。七月，鼎修神鼎门城楼一座。五年五月，鼎修北门城楼一座。六年，经历许尚忠鼎修西门城楼一座。七年十二月，守备张靖修完北门内洞。九年三月，鼎修花猫堤石柜一座。八月，知府胡向华鼎修大南门城楼一座。十月，鼎建南城下调“元楼” 一座。《外州县》。

桃源县城池　，旧无城郭，常有盗贼之虞。明成化十六年，通判张瑛乃相其高阜，筑土为城，低洼处立排栅，聊以捍卫。弘治十年，知县季文显补筑土城，建四门：东曰“迎恩” ，东南曰“迎薰” ，南曰“通道” ，北曰“通郭。” 嘉靖十四年，知县伊天祐率市民轮役版筑，不月告成。崇祯十三年，郡人太傅杨嗣昌题建砖城，设商税以资用。分巡道陈瑾拓其规模，始事东北；寻以时乱罢工。

龙阳县城池　，元至正十六年，始筑土城。元末兵起天完，徐寿辉将陈友谅据武昌，分兵驻此，乡民筑土城防御，至今因之。明成化十一年，知县周泰即旧城间甃以砖，设六门，楼橹如数。城高一丈二尺，周回八百八十七丈。门六：曰东、曰南、曰小南，曰西、曰北，曰小北。正德十三年，巡抚秦都御史金临县，以地临洞庭，盗贼易发，乃发帑藏行，委县学教谕杨文升督工修筑城垣。其北濒江，西南三隅则浚壑为壕。嘉靖十三年知县薛炳重加修葺，建六门以为保障。崇祯十一年丁丑，奉旨重修龙阳县城。是年郡人杨嗣昌题请修郡城，并湖南各城，俱奉旨修筑。龙阳逼处洞庭，修城尤急。知县刘光裕创修，本邑乡绅

史赞舜、袁鲸各捐千金助修。后刘以左官停工，知县吴孩存接修，较故城增高五尺。旧东西、南、北四门外，复有小南、小北二门。是岁筑塞小北，留小南一门，以便驿路，共为五门，后渐圮。

皇清康熙癸丑年间，重建城楼，坚致，至池则犹淤，而

未浚焉

沅江县城池　明成化十一年，县令范玨筑土城，建四门，城高六尺，周回五里，门曰“东西、南北” ，无楼橹，亦未浚池。正德十三年，知县金露重修土城，今摊为平地。

皇清康熙二十四年，奉文查修。沅邑原无城垣，续奉

文无庸议